Groen lig dat bordeel gesloop kan word‘n Kamer in die bordeel. Foto: Verskaf / Die Valke ŉ Bordeel in Klerksdorp in Noordwes waar altesaam 60 vroue en meisies vroeër deur die Valke gered is, gaan eersdaags gesloop word. Kapt. Tlangelani Rikhotso, woordvoerder van die Valke, het gesê voorbereidings om die bordeel te laat sloop is onderweg nadat die Valke ŉ hofbevel van die Noord-Gautengse hooggeregshof verkry het. Die Valke het die hooggeregshof genader om die perseel te sloop nadat genoegsame bewyse verkry is om te bewys dat dié eiendom in Viljoenstraat in Pienaarsdorp uitsluitlik vir strafregtelike aktiwiteite gebruik is. “Die Valke het op 16 Desember 2016 altesaam 26 vroue en kinders van verskillende dele van die land uit die bordeel gered. Die Valke het weer in 2017 ŉ klopjag by die perseel uitgevoer en altesaam 34 vroue gered,” het Rikhotso gesê. “Tydens die klopjagte is twee Nigeriërs in hegtenis geneem vir mensehandel en die Valke het op dwelms en geld beslag gelê.” Genl.maj. Linda Mbana, provinsiale hoof van die Valke, het Maandag die nuus dat die bordeel binnekort gesloop gaan word, verwelkom. “Ons hoop die sloping van die perseel bring nuwe hoop vir die gemeenskap van Pienaarsdorp,” het sy gesê.